香港人點解要學粵拼啊？
香港人學粵拼有三個好處。第一，學識粵拼可以幫我哋糾正自己嘅懶音。香港人講嘢經常 n l 不分，n ng 不分。
第二，學識粵拼可以幫我哋搵正字。因為香港人冇接受過廣東話書寫嘅教育，好多字我哋識讀唔識寫，結果成日就寫咗錯嘅字出嚟。
第三，學識粵拼可以幫我哋更加了解廣東話，例如文白二讀同變調嘅現象。
因為冇政府嘅支持，廣東話現時冇一套統一嘅拼音系統。幾套系統當中，香港語言學學會粵語拼音方案（粵拼）同耶魯粵語拼音（耶魯）係依家嘅主流。
我哋推薦大家學粵拼，因為粵拼收錄嘅音又多啲，用電腦打起上嚟都方便啲。